Illum, il-Kummissjoni Ewropea nediet l-ewwel verżjoni tal-“Monitor tal-Bliet Kulturali u Kreattivi”. Din l-għodda ġdida tipprovdi dejta komparabbli dwar kif sejrin il-bliet Ewropej f'disa' oqsma differenti – li jkopru l-kultura u l-kreattività – u tenfasizza kif il-prestazzjoni tagħhom tikkontribwixxi għall-iżvilupp soċjali u t-tkabbir ekonomiku tal-bliet kif ukoll għall-ħolqien tal-impjiegi fihom. Il-Monitor tal-Bliet Kulturali u Kreattivi, li ġie żviluppat mis-servizz tax-xjenza tal-Kummissjoni Ewropea, iċ-Ċentru Konġunt tar-Riċerka (JRC), se jgħin lill-fassala tal-politika kif ukoll lis-setturi kulturali u kreattivi jidentifikaw l-aspetti lokali b'saħħithom u l-oqsma għal titjib u jitgħallmu minn bliet komparabbli. Jixħet dawl ukoll fuq ir-relazzjoni b'saħħitha li teżisti bejn id-dinamiżmu kulturali u d-diversi dimensjonijiet fil-ħajja ta' belt, li jibdew mid-diversità soċjali tagħha u l-attività ekonomika tagħha. Tibor Navracsics, il-Kummissarju Ewropew għall-Edukazzjoni, il-Kultura, iż-Żgħażagħ, u l-Isport, responsabbli mill-JRC, qal: “L-għan tiegħu huwa li l-kultura u l-kreattività jsibu posthom fil-qalba tal-aġenda tal-politika Ewropea. Fi żmien meta qed isiru bidliet kbar fis-soċjetà u fejn il-kompetizzjoni globali bejn il-bliet qed tiħrax, irridu nħarsu lil hinn mis-sorsi tradizzjonali tat-tkabbir u tal-benessri soċjoekonomiku u nesploraw ir-rwol ta' bliet dinamiċi, innovattivi u varjati. Il-Monitor tal-Bliet Kulturali u Kreattivi jiffoka fuq bliet Ewropej li sejrin tajjeb, li skoprew il-mod tagħhom ta' kif jużaw il-potenzjal tal-kultura u l-kreattività biex jixprunaw l-iżvilupp, l-innovazzjoni u l-ħolqien tal-impjiegi filwaqt li jtejbu l-kwalità tal-ħajja għaċ-ċittadini. Qed ipoġġi evidenza solida għad-dispożizzjoni tal-fassala tal-politika biex jgħinhom jidentifikaw fejn qed jeċċellaw u fejn ikun mixtieq aktar titjib.” Il-Monitor tal-Bliet Kulturali u Kreattivi huwa r-riżultat ta' proġett tar-riċerka li jkopri 168 belt fi 30 pajjiż Ewropew. Huwa disponibbli bħala għodda interattiva online sabiex l-utenti jkunu jistgħu jibbrawżjaw il-bliet magħżula kif ukoll firxa wiesgħa ta' informazzjoni kwantitattiva u kwalitattiva dwar il-prestazzjoni tagħhom. B'mod partikolari juri li l-Belt Kulturali u Kreattiva “ideali” fl-Ewropa tkun taħlita tal-iktar bliet li sejrin tajjeb f'kull indikatur. Belt bħal din ikollha l-Lokazzjonijiet u l-Faċilitajiet Kulturali ta' Cork (l-Irlanda), il-Parteċipazzjoni u l-Attrazzjoni Kulturali u l-Impjiegi Kreattivi u Bbażati fuq l-Għarfien ta' Pariġi (Franza), il-Proprjetà Intellettwali u l-Innovazzjoni ta' Eindhoven (in-Netherlands), l-Impjiegi Ġodda fis-Setturi Kreattivi ta' Umeå (l-Iżvezja), il-Kapital Uman u l-Edukazzjoni ta' Leuven (il-Belġju), il-Ftuħ, it-Tolleranza u l-Fiduċja ta' Glasgow (ir-Renju Unit), il-Konnessjonijiet Lokali u Internazzjonali ta' Utrecht (in-Netherlands) u l-Kwalità tal-Governanza ta' Copenhagen (id-Danimarka). Minn dawn it-tmien bliet, ħamsa minnhom għandhom inqas minn 500,000 abitant (Cork, Eindhoven, Umeå, Leuven u Utrecht). Is-sejbiet ewlenin tar-riċerka jinkludu: Sfond Mill-adozzjoni tal-ewwel “Aġenda Ewropea għal Kultura f'Dinja li Qed Tiġi Gglobalizzata” (2007), il-kultura qed tkun f'post dejjem aktar prominenti fit-tfassil tal-politika tal-Unjoni Ewropea. Madankollu, l-immappjar tal-assi kulturali u dawk kreattivi u l-kejl tal-valur u l-impatt tagħhom f'mod sistematiku u komparabbli madwar l-Ewropa kollha jibqgħu sfida, u dan minħabba n-nuqqas ta' kondiviżjoni ta' definizzjonijiet jew metriċi, b'mod partikolari fil-livell tal-belt. Iċ-Ċentru Konġunt tar-Riċerka (JRC) tal-Kummissjoni Ewropea żviluppa l-“Monitor tal-Bliet Kulturali u Kreattivi” biex ikun jista' jimla din il-lakuna tal-informazzjoni. L-għodda nbniet abbażi ta' tliet indiċi ewlenin - id-dinamiżmu kulturali, l-ekonomija kreattiva u l-ambjent abilitanti – organizzati f'9 dimensjonijiet u mkejla permezz ta' 29 indikatur li jvarjaw mill-għadd ta' mużewijiet u swali tal-kunċerti, għall-impjiegi fis-setturi kulturali u kreattivi, u mill-applikazzjonijiet għall-brevetti tal-ICT għal-livell ta' fiduċja li għandhom il-persuni lejn ċittadini oħrajn fil-belt tagħhom. Tiġbor flimkien dejta minn diversi sorsi pubbliċi (bħall-Eurostat u l-Eurobarometer) u dejta esperimentali (pereżempju minn TripAdvisor). Il-Monitor huwa mistenni li jiġi aġġornat kull sentejn sabiex jibqa' kunċettwalment u statistikament validu fil-pajjiżi u l-bliet kollha, matul iż-żmien, u anki biex ikun jista' jlaħħaq mal-iżvilupp tal-bliet. Għal aktar informazzjoni Ir-rapport sħiħ MEMO Għodda interattiva online tal-Monitor tal-Bliet Kulturali u Kreattivi Sejbiet ewlenin oħra Skeda informattiva tal-pajjiż Grafika informattiva Ċentru Konġunt tar-Riċerkahttps://composite-indicators.jrc.ec.europa.eu/cultural-creative-cities-monitor/media/executive_summary.pdf